Hogyan éltek a gyerekek a Biblia korában?

Keveset tudunk arról, hogy mit csináltak a Biblia korabeli gyerekek, amíg fel nem nőttek. Néhány dolog azonban biztos. Képzelj el egy olyan világot, amelyben nincs építőjáték, számítógép, hajas baba vagy focilabda! – A bibliai történetek korában sem volt.

Igaz, az iskola is sokáig hiányzott. A család is egészen másképp nézett ki akkoriban. Sokkal inkább hasonlított egy üzleti vállalkozásra. A gyerekkor arról szólt, hogy fel kell készülni a felnőtt életre. Ezért a fiúk és lányok életkoruk és képességeik szerint kivették a részüket szüleik munkájából. Birkákat őriztek, segítettek aratás után összeszedni a leszóródott kalászt, kisöpörtek a házban, vigyáztak a kisebbekre.

A maihoz hasonló iskola még Dávid király korában sem létezett. Jézus idejében, de főképp utána kezdték el a tanítást a zsinagógákban, vagyis a „gyülekezeti házban”. Ez azonban csak a fiúk iskolája volt. Írni és olvasni tanultak itt: kezdetben viasztáblára, később papirusztekercsre rótták a betűket.

Ami a Szentírás olvasásán túli tudománynak számított, azt leginkább az apa tanította meg nekik, ahogy a mesterségeket is. Az élet egyéb dolgaival kapcsolatos tanácsokat anyjuktól kapták. A lányok pedig a háziasszonyi ismereteiket a család nőtagjaitól lesték el.

Biztosan játszottak is ezek a gyerekek, ha nem volt is rá túl sok idejük. A golyózáshoz színesre festett agyaggolyókat használtak. A teke és a malom ókori eredetű játék. A tekéhez a bábukat kis rudakból készítették, és meghatározott rendben felállították őket. Nehéz agyaggolyóval kellett gurítani, hogy minél több bábu eldőljön. A malomtáblát akár a homokba is lehetett rajzolni, s aztán színes kavicsokkal játszani rajta.